Ալեքսեյ Գուսկով

**Ալեքսեյ Գենադևիչ Գուսկով** (, ), կինոյի և թատրոնի ռուս դերասան, պրոդյուսեր։ Ռուսաստանի Դաշնության պետական մրցանակի 2001 թվականի դափնեկիր գրականության և արվեստի բնագավառում (2002)։ Ռուսաստանի Դաշնության ժողովրդական արտիստ (2007)։

## Կենսագրություն
Ալեքսեյ Գուսկովը ծնվել է 1958 թվականի մայիսի 20-ին Լեհական Ժողովրդական Հանրապետության Բժեգ քաղաքում, որտեղ ծառայում էր նրա հայրը՝ ռազմական օդաչու Գենադի Գուսկովը։ Երբ լրացել է Ալեքսեյ Գուսկովի վեց տարին, նրա ընտանիքը տեղափոխվել է Կիև (Ուկրաինական ԽՍՀ)։ Մեկ տարի անց ապագա դերասանի հայրը զոհվել է «ծառայողական պարտականությունները կատարելիս»։

Միջնակարգ դպրոցն ավարտելուց հետո Ալեքսեյ Գուսկովն ընդունվել է Մոսկվայի Ն. Բաումանի անվան բարձրագույն տեխնիկական ուսումնարան, որտեղ սովորել է մետ հինգ տարի, սակայն 1979 թվականին հեռացել է այնտեղից ու ընդունվել Մոսկվայի գեղարվեստական ակադեմիական թատրոնի դպրոց-ստուդիայի դերասանական ֆակուլտետ (թատերական մանկավարժ ու ռեժիսոր Վիկտոր Մոնյուկովի կուրս), որն ավարտել է 1983 թվականին՝ ստանալով «դրամատիկական թատրոնի և կինոյի դերասանի որակավորում»։

1984 թվականից մինչև 1986 թվականն Ալեքսեյ Գուսկովն աշխատել է Մոսկվայի Ա. Պուշկինի անվան դրամատիկական թատրոնում։ 1986-1988 թվականներին որպես դերասան աշխատել է Մալայա Բրոննայայի թատրոնում, 1988-1991 թվականներին՝ «Դետեկտիվ» թատրոնում, ապա եղել է Ն. Գոգոլի անվան թատրոնի դերասան։

1994 թվականին Ալեքսեյ Գուսկովը դարձել է «Ֆ. Ա. Ֆ. Ինթերթեյնմենթ» (, «Ֆ. Ա. Ֆ» հապավում է՝ «Անիմացիոն ֆիլմերի ֆաբրիկա») անիմացիոն ստուդիայի նախագահ։ Չորս տարի դերասանական վարպետություն է դասավանդել Մոսկվայի գեղարվեստական ակադեմիական թատրոնի դպրոց-ստուդիայում։

2000 թվականին Ալեքսեյ Գուսկովը նկարահանվել է Ալեքսանդր Միտտայի «Սահման։ Տայգայական սիրավեպ» հեռուստասերիալում՝ կատարելով մաքսանենգ սպա Նիկիտա Գոլոշյոկինի դերը։ Նա նաև եղել է կինոնկարի պրոդյուսերներից մեկը։

2011 թվականին Ալեքսեյ Գուսկովը հրավիրվել է Եվգենի Վախթանգովի անվան պետական ակադեմիական թատրոն՝ Մաքսիմ Գորկու «Զիկովներ» պիեսի հիման վրա բեմադրված «Սովորական մարդիկ» () ներկայացման մեջ կատարելու փայտարդյունաբերող Անտիպ Զիկովի դերը, իսկ 2012 թվականին՝ կատարելու Դևիդ Մորտիմերի դերը Ռեյ Կունիի «Մաքուր ընտանեկան գործ» պիեսի հիման վրա Վլադիմիր Իվանովի բեմադրած ներկայացման մեջ։ 2013 թվականի սեպտեմբերին դերասանն ընդունվել է այդ թատրոնի թատերախումբ։

2013 թվականին Ալեքսեյ Գուսկովը կատարել է Հովհաննես Պողոս II պապի դերը իտալական «Նա սուրբ է, նա մարդ է» («Non avere paura. Un' amicizia con Papa Wojtyla») հեռուստատեսային ֆիլմում, որ նկարահանվել է «Հովհաննես Պողոս II-ի գաղտնի կյանքը» գրքի հիման վրա։

Ալեքսեյ Գուսկովը դարձել է «Միասնական Ռուսաստան» քաղաքական կուսակցության անդամ։ Այդ կուսակցության կողմնակից է 2001 թվականի նոյեմբերից։

2014 թվականի մարտին Ալեքսեյ Գուսկովն ստորագրել է նամակը, որով հայտնի անձինք իրենց աջակցությունն էին հայտնում Ռուսաստանի Դաշնության նախագահ Վլադիմիր Պուտինի դիրքորոշմանը Ուկրաինայի և Ղրիմի վերաբերյալ։ 2016 թվականի փետրվարի 6-ին ընդգրկվել է «Միասնական Ռուսաստան» կուսակցության գլխավոր խորհրդի կազմում։

### Անձնական կյանք
* Առաջին կինը՝ Տատյանա,
** Դուստր՝ Նատալյա (ծնվել է 1983 թվականին), թոռնուհի՝ Ելիզավետա։
* Երկրորդ կինը՝ Լիդիա Վելեժևա (ծնվել է 1966 թվականին), Եվգենի Վախթանգովի անվան թատրոնի դերասանուհի, հեռուստահաղորդավարուհի, Ռուսաստանի Դաշնության վաստակավոր արտիստուհի,
** Որդի՝ Վլադիմիր Գուսկով (ծնվել է 1989 թվականի հունվարի 7-ին), կինոյի և թատրոնի դերասան։ 2009 թվականին ավարտել է Բորիս Շչուկինի անվան թատերական ինստիտուտը՝ ստանալով «Դրամատիկական թատրոնի և կինոյի դերասանի» որակավորում (պրոֆեսոր Գալինա Սեզոնովայի կուրս), ինչից հետո ընդունվել է Մոսկվայի Վլադիմիր Մայակովսկու անվան ակադեմիական թատրոնի թատերախումբ։ 2015 թվականի հունիսի 22-ին արժանացել է «Московский комсомолец» թերթի թատերական մրցանակի (2014/2015 խաղաշրջան) «Երկրորդ պլանի տղամարդու լավագույն դերակատարում» անվանակարգի «Սկսնակներ» կատեգորիայում Մայակովսկու անվան թատրոնի բեմում ռեժիսոր Նիկիտա Կոբելևի «Վերջինները» () ներկայացման մեջ Ալեքսանդրի դերը կատարելու համար,
*** Թոռնուհի՝ Ստեֆանիա (ծնվել է 2016 թվականի մարտի 18-ին),
** Որդի՝ Դմիտրի (ծնվել է 1994 թվականի նոյեմբերի 8-ին):

## Ֆիլմագրություն
### Դերասան

### Պրոդյուսեր
# 1993 – Ճանապարհ դեպի դրախտ
# 1998 – Կախարդական սրինգ
# 1999 – Անգետիկը Լուսնի վրա
# 2000 – Սահման։ Տայգայական սիրավեպ
# 2001 – Գող կինը
# 2001 – Աղբակրկիտ
# 2002 – Շիկացած շաբաթ
# 2004 – Ռագին
# 2007 – Հայր
# 2009 – Անհետացածները
# 2011 – 4 օր մայիսին
# 2012 – Կոմա
# 2015 – Մեր ժամանակի պինգվինը
# 2017 – Անձը հաստատված չէ

## Մրցանակներ և ձեռքբերումներ
* 2001 – Ռուսաստանի վաստակավոր արտիստ,
* 2002 – Ռուսաստանի Դաշնության պետական մրցանակի դափնեկիր («Սահման։ Տայգայական սիրավեպ» սերիալ),
* 2007 – Ռուսաստանի ժողովրդական արտիստ,
* 2011 – Ռազմական կինոյի Յուրի Օզերովի անվան IХ միջազգային կինոփառատոնի մրցանակ տղամարդու լավագույն դերակատարման համար («4 օր մայիսին» ֆիլմ),
* 2012 – Ռուսական կինոյի ХХ փառատոն Օլֆյորում. «Ոսկե սուր» մրցանակ տղամարդու լավագույն դերակատարման համար («4 օր մայիսին» ֆիլմ),
* 2013 – Բարեկամության շքանշան,
* 2015 – Բլագովեշչենսկի «Ամուրյան աշուն» փառատոնի մրցանակ տղամարդու լավագույն դերակատարման համար («Գյուտ» ֆիլմում Տրոֆիմ Ռուսանովի դերը կատարելու համար),
* 2016 – Պենզայի Իվան Մոզուխինի անվան IX Ռուսական բաց կինոփառատոնի գլխավոր մրցանակ (մրցանակ տղամարդու լավագույն դերակատարման համար) «Տղամարդու դեր» («Գյուտ» ֆիլմում Տրոֆիմ Ռուսանովի դերը կատարելու համար)։

## Ծանոթագրություններ

## Արտաքին հղումներ
* 
* Алексей Гуськов, актёр, продюсер: биография, роли, фильмы, фото, награды и отзывы.  // ruskino.ru
* Алексей Геннадьевич Гуськов. Обзор фильмов и спектаклей с участием актёра, фотографии. // afisha.ru

Կատեգորիա:20-րդ դարի դերասաններ
Կատեգորիա:21-րդ դարի դերասաններ
Կատեգորիա:«Միասնական Ռուսաստան» կուսակցության անդամներ
Կատեգորիա:Բարեկամության շքանշանի ասպետներ (Ռուսաստան)
Կատեգորիա:Ե․ Վախթանգովի անվան թատրոնի անձինք
Կատեգորիա:Խորհրդային դերասաններ
Կատեգորիա:ՄԳԱԹ դպրոց-ստուդիայի շրջանավարտներ
Կատեգորիա:ՌԴ պետական մրցանակի դափնեկիրներ
Կատեգորիա:ՌԴ պետական մրցանակի դափնեկիրներ գրականության և արվեստի բնագավառում
Կատեգորիա:Ռուս դերասաններ
Կատեգորիա:Ռուս պրոդյուսերներ
Կատեգորիա:Ռուս սցենարիստներ
Կատեգորիա:Ռուսաստանի Դաշնության ժողովրդական արտիստներ
Կատեգորիա:Սցենարիստներ այբբենական կարգով